google/wiki40b huggingface dataset:
Martins Severins Froms

Biogrāfija

Piedzimis nelielā Dānijas pilsētā Nakskovā, kur beidzis vietējo skolu. 1864. gadā kā brīvprātīgais piedalījies Dānijas karā ar Prūsiju. Pēc kara strādājis Dānijas statistikas pārvaldē Kopenhāgenā. 1890. gadā kļuvis par cietumu iestāžu inspektoru. 1891. gadā saņēmis Dānijas otru augstāko apbalvojumu - Dannebrogas ordeni (Dannebrogordenen). Miris no vēža, apglabāts Kopenhāgenas Vestres kapsētā (Vestre Kirkegård).
Bijis pazīstams kā spēcīgs šahists. 1862. gadā uzvarējis Kopenhāgenas šaha turnīrā, kurā piedalījušies tā laika labākie Dānijas šahisti. 1865. gadā ievēlēts par Kopenhāgenas šaha asociācijas (Københavns Skakforening) prezidentu un daudzus gadus ieņēmis šo amatu Dānijas mūsdienās senākajā šaha klubā. 1867. gadā piedalījies Parīzes šaha turnīrā, kur palicis dalītajā 12.-13. vietā.
Devis nozīmīgu ieguldījumu šaha atklātņu teorijā. Bijis viens no pirmajiem Ziemeļu gambīta (1. e4 e5 2. d4 exd4 3. c3) pētniekiem, kālab šo atklātni nereti dēvē arī par dāņu gambītu. Froma vārdā ir nosaukts gambīts Bērda atklātnē: 1.f4 e5.
Lansa

Vēsture

Vēstures avotos pirmoreiz minēta 1180. gadā kā nocietinājums Francijas ziemeļos. 13. gadsimtā ar karaļa Luija VIII rīkojumu piešķirtas pilsētas tiesības. 1526. gadā Lansa kļuva par Spāņu Nīderlandes daļu un tika atgriezta Francijai tikai 1659. gadā. 1849. gadā tika atklātas akmeņogļu iegulas un sākās strauja pilsētas izaugsme. Ievērojami izpostīta 1. pasaules kara laikā, kā arī bombardēta 2. pasaules kara laikā. 20. gadsimta 60. gados akmeņogļu ieguve izbeigta. 2012. gadā vienā no pamestajiem ogļu karjeriem izbūvēta Luvras muzeja filiāle.

Sports

Pilsētu Francijas futbola 1. līgā pārstāv RC Lens komanda, kas savas mājas spēles aizvada Stade Bollaert-Delelis laukumā.
Indianvelsas Masters

Indianvelsas Masters ir ikgadējs tenisa turnīrs, kas notiek Indianvelsā, Kalifornijā, ASV. Tas ir gada pirmais ATP Masters sērijas turnīrs. Turnīrs tiek organizēts kopš 1976. gada, bet WTA tūres kalendārā tas ir tikai kopš 1989. gada. Tomēr pašā Indianvelsā tas norisinās vienīgi kopš 1987. gada - agrāk tas norisinājās vēl trīs citās Kalifornijas pilsētās: Lakvintā, Rančo Mirāžā un Palmspringsā. WTA kalendārā tas ir Premier Mandatory turnīrs. Kopš 2009. gada turnīrs sponsoru dēļ pazīstams arī kā BNP Paribas Open.
Pašreizējais turnīra īpašnieks kopš 2009. gada decembra ir amerikāņu uzņēmējs, Oracle Corporation līdzdibinātājs Lerijs Elisons.
Pēteris Kubiļiūns

Biogrāfija

Dzimis Roķišķu apriņķī. Vidējo izglītību ieguva reālskolā Rīgā. Pēc tam iestājās Viļņas kara skolā, kuru pabeidza tieši pirms Pirmā pasaules kara sākuma, 1914. gadā. Piedalījies cīņās no kara sākuma, bet 1915. gadā iestājās latviešu strēlniekos. Dienēja 2. Rīgas latviešu strēlnieku bataljonā (vēlāk pulks). Ar to piedalījās visās tā cīņās pret vāciešiem. Pēc Ķekavas kaujām 1916. gadā apbalvots ar Jura krustu. No 1917. gada komandēja bataljonu 6. Rīgas latviešu strēlnieku pulkā. Nav aizgājis līdzi strēlniekiem uz Krieviju pēc Oktobra revolūcijas. 
1919. gadā izvēlējies doties uz dzimto Lietuvu. Augustā mobilizēts Lietuvas armijā. No augusta līdz decembrim piedalījās cīņās pret Sarkano armiju, kā bataljona komandieris 3. kājnieku pulkā un vēlāk 4. kājnieku pulka komandiera palīgs (vietnieks). No 1920. gada bija 1. robežsargu pulka komandieris (no 1923. gada bataljons). 1922. gadā paaugstināts par pulkvedi. Tajā pašā gadā apbalvots ar III šķiras Lāčplēša Kara ordeni par viņa veikumu latviešu strēlniekos dienot. 1924. gadā tika iecelts par tanku bataljona komandieri, bet vēlāk par autobataljona komandieri. 1925. gada jūlijā pabeidza virsnieku kursus Kauņā. 1927. gadā absolvēja Prāgas ģenerālštāba akadēmiju Čehoslovākijā (paaugstināts par ģenerālmajoru). 1928. gadā apbalvots ar Lietuvas Ģedimina ordeni (II šķiras). No 1927. līdz 1929. gadam bija Lietuvas armijas ģenerālštāba pārvaldes priekšnieks. No 1929. gada februāra līdz 1934. gada 7. jūnijām bija Lietuvas armijas ģenerālštāba priekšnieks. 1934. gada 7. jūnijā piedalījās neveiksmīgajā valsts apvērsuma mēģinājumā. Kara tribunāls par to viņam piesprieda nāvessodu, bet pēc tam tas tika aizvietots ar 10 gadiem cietumsoda. Jau 1937. gadā viņš tika atbrīvots. 
Neilgi pēc Lietuvas okupācijas 1940. gadā NKVD apcietināja Pēteri Kubiļiūnu. Viņu no padomju represijām paglāba Trešā reiha uzbrukums PSRS 1941. gada 22. jūnijā, kā rezultātā viņš tika izlaists no cietuma pēc vāciešu ienākšanas Lietuvas teritorijā. Pēc atbrīvošanas viņš sadarbojās ar vāciešiem. Tajā pašā gadā tika iecelts Lietuvas pašpārvaldes vadītāju. Bija ģenerālpadomnieks ekonomikas jautājumos. Pašpārvaldes vadībā viņš atradās līdz 1944. gadam, kad ienākot Sarkanajai armijai Lietuvas teritorijā, viņš aizbrauca uz Vāciju. Pēc Otrā pasaules kara beigām atradās Lielbritānijas okupētajā Vācijas daļā. 
1945. gada decembrī PSRS un Lietuvas PSR NKVD operatīvā grupa apcietināja Kubiļiūnu un izveda uz no Lielbritānijas kontrolētās zonas. Tālāk viņš tika aizvests uz Maskavu, kur PSRS Augstākās tiesas kara kolēģija viņam piesprieda nāvessodu, kurš tika izpildīts 1946. gada 22. augustā.
Ārstniecības augi

Ārstniecības augi ir augi, kas satur dažādas organiskas vielas (alkaloīdus, glikozīdus, vitamīnus, ēteriskās eļļas, u.c.), kas nosaka to dziednieciskās īpašības. No ārstniecības augiem iegūst daudzus vērtīgus ārstniecības līdzekļus, piemēram, morfīnu, kodeīnu, hinīnu. Vairākus ārstniecības augus izmanto parfimērijā (rozes, lavandas) un pārtikas rūpniecībā (magones, jūras kāpostus, ķimenes u.c.).

Pētniecība

Milzīgu ieguldījumu ārstniecības augu pētniecībā Latvijā ir devuši Dr. med., asoc. prof., farmakologs Antons Skutelis un Dr. Biol. Dailonis Pakalns. Kopīgā pētnieciskā darba rezultātā ir tapusi grāmata "Ārstniecības augu farmakoloģija".
Imants Blūzmanis

Dzīvesgājums

Klavierspēli sācis apgūt sešu gadu vecumā. Mācījās Jūrmalas mūzikas vidusskolā, kur viņa pedagogi bija Irēne Štrause un profesors Jānis Maļeckis. Papildinājies meistarklasēs pie Jura Kalnciema, Igora Lazko, Ivari Iljas, Oļega Maizenberga, Dmitrija Baškirova, Sergeja Dorenska, Irinas Osipovas un Ņinas Kazimirovas. No 2006.- 2012. gadam studēja Minhenes Mūzikas augstskolā pie profesoriem Vadima Suhanova, ilggadējā A. B. Mikilandželi skolnieka profesora Franca Massingera un Prof. Gitti Pirner. Viņš ir daudzu starptautisko konkursu Francijā, Čehijā, Kiprā u.c. laureāts un uzstājies Latvijā (Dzintaru koncertzāle, Vāgnera zāle, Latviešu biedrības nams, LNO, Tamepere-Talo, Oratorium Marianum u.c.), Igaunijā, Somijā, Krievijā, Vācijā, Kiprā, Rumānijā, Čehijā, Holandē, Slovēnijā, Itālijā, Francijā, kā arī sadarbojies ar Latvijas Nacionālo simfonisko orķestri un Rīgas kamermūziķiem.
2006. gadā saņēmis Kultūras ministrijas balvu par izciliem sasniegumiem Smetanas 27.starptautiskajā pianistu konkursā Pilzenē (Čehijā).
Kazahstānas karogs

Esošais Kazahstānas karogs tika pieņemts 1992. gada 4. jūnijā, aizvietojot Kazahijas PSR karogu.

Interpretācija

Tīklojums attēlo vecā hanāta mākslu un kultūru un pašus kazahus. Gaiši zilais fons apzīmē dažādos tjurkus kas veido šodienas valsts iedzīvotāju sastāvu, ieskaitot tatārus, mongoļus, uigurus un citus. Šiem ļaudīm zilai krāsai ir reliģiska nozīme, kas attēlo debesu dievu Gök-Tanry, "plašo debess zilgmi". Modernāka interpretācija ir Kazahstānas plašo debešu apzīmējums un brīvība.
Zelta ērglis tiek saistīts ar Čingizhana impēriju, kurš valdīja pār Kazahstānu ar zilu karogu ar šādu ērgli, atgādinot mūsdienu kazahiem par lepno vēsturi.
Vitālijs Atjušovs

Spēlētāja karjera

Profesionāļa karjeru Atjušovs sāka 1996.—97. gada sezonā Krievijas Superlīgas kluba Maskavas "Krylia Sovetov" rindās. Komandas sastāvā aizsargs aizvadīja vēl vienu sezonu, taču tad pārcēlās uz Permas "Molot-Prikamie" vienību. 2002.—03. gada sezonu hokejists aizvadīja Kazaņas "Ak Bars" rindās.
2003. gada vasarā Atjušovs pievienojās Magņitogorskas "Metallurg" rindām, tās sastāvā 2006.—07. gada sezonā izcīnot Krievijas čempiona titulu. Sākot ar nākamo sezonu aizsargs pildīja arī "Metallurg" kapteiņa funkcijas. Magņitogorskā Atjušovs spēlēja līdz pat 2011. gada starpsezonai, kurā pārgāja uz Ufas "Salavat Julajev" vienību. Ufā aizsargs spēlēja līdz 2013. gadam.
Krievijas hokeja izlases rindās spēlējis piecos Pasaules čempionātos, 2009. gadā izcīnot zelta, 2010. gadā - sudraba, bet 2007. gadā bronzas medaļas.
Termorelejs

Bimetāliskie termoreleji

Vienkāršākā termoreleja darbības princips balstās uz bimetāliskas plāksnītes (divu dažādu metālu vai to sakausējumu ar dažādiem termiskās izplešanās koeficientiem plakaniski kopā sametinātas divas plāksnītes) spēju izliekties temperatūras iedarbībā. Uzsilstot līdz noteiktai temperatūrai, termoreleja plāksnīte izliecas tik lielā mērā, ka saslēdz elektriskās ķēdes kontaktus. Atdziestot kontakti tiek atslēgti.

Kontakttermometra termoreleji

Daudz precīzāki ir kontaktermometra termoreleji - tajos kā termojutīgais elements kalpo parastais dzīvsudraba termometrs, kura dzīvsudraba stabiņš saslēdz kontaktus un var iedarbināt parasto elektromehānisko releju. Tomēr šāds relejs ir visai trausls un prasa speciālu aizsardzību, turklāt satur indīgu vielu.

Elektroniskie termoreleji

Mūsdienās mehānisko vai kontakttermometru termoreleju vietā parasti izmanto elektroniskas shēmas ar termosensoriem (termopāriem, pretestības termometriem, dažādiem pusvadītāju sensoriem. Šādām shēmām ir viegli regulējama histerēze (temperatūras diapazons starp shēmas ieslēgšanos un izslēgšanos).

Izmantošana

Termoreleji tiek izmantoti termostatu konstrukcijās, kā arī citur, kur nepieciešams regulēt temperatūru vai veikt kādas darbības, sasniedzot noteiktu temperatūru.
Sešstarainie koraļļi

Sistemātikas izmaiņas

Sesštarainie koraļļi tiek iedalīti 6 kārtās, no kuriem pazīstamākie ir akmens koraļļi un jūras anemones. Vēl nesenā pagātnē šajā apakšklasē tika sistematizētas arī cauruļmītņu anemones (Ceriantharia), kuras saskaņā ar jaunākajiem DNS analīžu rezultātiem izdalītas atsevišķā apakšklasē.

Morfoloģija

Lielākā daļa sešstāraino koraļļu ir koloniālās formas ar labi attīstītu skeletu. Starp tiem visplašākā grupa ir madrepora jeb akmens koraļļi. Tie ir ļoti daudzveidīgi un atgādina vai nu zarainu koku, kas dažkārt pat ir vairākus metrus augsts, vai arī ieapaļu, masīvu veidojumu. Madreporu koraļļiem ir kaļķa skelets, vienlaidus visai kolonijai, katram īpatnim atrodoties atsevišķā nodalījumā. Skelets sāk veidoties, polipa pēdas ektodermai izdalot kaļķa plātnīti. No šīs plātnītes pēc tam veidojas skelets, ieaugot polipā, veidodams kaļķa izciļņus atbilstoši tā starpsienām, kā arī gredzenu apkārt tam. Kad kolonija, augot lielāka, pumpurodamās vairojas, atsevišķo īpatņu skeleti saplūst un izveidojas vienots, spēcīgs visas kolonijas skelets. Tādējādi izveidojas it kā iekšējais skelets, kas no virspuses pārklāts ar mīkstajām daļām. Madreporu koraļļiem parasti ir dažādas spilgtas krāsas. Tropu jūrās, kur temperatūra nekrītas zemāk par 20 °C, tie izaug sevišķi spēcīgi, izveidojot koraļļu rifus un salas. Sevišķi daudz to ir Klusajā okeānā. Labvēlīgos apstākļos koraļļi aug samērā ātri, piemēram, Persijas jūras līcī nogrimušais kuģis pēc 20 mēnešiem jau bija apaudzis ar 60 cm biezu koraļļu garozu.
Jūras anemonēm ir cilindriskas formas ķermenis ar saplacinātu augšējo galu (mutes disku) un paplašinātu pamatni (pēdu). Pēdas ektoderma izdala ūdenī sacietējošu sekrētu, ar kuru jūras anemone piestiprinās pie cietā substrāta. Mutes disku ieskauj taustekļi.

Hexacorallia un Zoantharia

Daudzos informācijas avotos zinātniskie nosaukumi Hexacorallia un Zoantharia tiek lietoti kā sinonīmi, tā kā pie sešstaraino koraļļu apakšklases pieder arī vairākas aizvēsturiskās izmirušo koraļļu sugas, kurām nepiemīt sešu asu simetrija, piemēram, četrstarainie koraļļi (Tetracoralla). Tādējādi nosaukums sešstarainie koraļļi var mulsināt lasītāju un paleontologi ir iecienījuši Zoantharia nosaukumu. Tomēr pēdējais nosaukums tiek lietots arī kā zoantīdu kārtas zinātniskais nosaukums, kas savukārt var izraisīt grūtības korekti izsekot informācijai dažādos informācijas avotos.
2011. gada Pasaules U-19 čempionāts basketbolā

2011. gada Pasaules čempionāts basketbolā U-19 notika Latvijā no 2011. gada 30. jūnija līdz 10. jūlijam. Tas tika aizvadīts trijās pilsētās: Rīgā, Liepājā un Valmierā.
Pasaules čempionāta zelta medaļas izcīnīja Lietuvas valstsvienība, kas finālā uzvarēja Serbiju. Bronzas medaļu izcīnīja Krievijas izlase. Par turnīra vērtīgāko spēlētāju (MVP) tika atzīts Lietuvas izlases līderis Jons Valančūns, kurš bija turnīra līderis arī vairākos statistikas rādītājos.
Latvijas izlase ierindojās 10. vietā.
Fabiāns fon Belinshauzens

Dzīvesgājums

Dzimis 1778. gada 9. septembrī Lahetaguses muižā Sāmsalā. Izglītojies Kronštates kadetu korpusā. 1797. gadā ieguvis mičmaņa pakāpi un nosūtīts uz Baltijas flotes Rēveles eskadru. Piedalījies pirmajā krievu kuģojumā apkārt pasaulei Ivana Krūzenšterna vadībā (1803—1806) uz fregates Nadežda. 1806. gadā iegūst kapteiņleitnanta pakāpi.
No 1819. līdz 1821. gadam Belinshauzens vadīja kuģojumu apkārt pasaulei ar kuģiem Vostok un Mirnij (komandieris Mihails Lazarevs). Ekspedīcija pētīja Dienvidu okeāna akvatoriju Antarktīdas tuvumā. Galējais dienvidu punkts, ko ekspedīcija sasniedza 1820. gada 16. janvārī, bija 69°21′28″S 2°14′50″W pie Fimbula šelfa ledāja frontes. Kuģojuma laikā ekspedīcija atklāja vairākas salas Dienvidu (Pētera I sala, Aleksandra I sala) un Klusajā okeānā (Vostoka sala u.c.). Belinshauzena ekspedīcija bija savā laikā vistālāk uz dienvidiem nokļuvusī.
Vēlāk Belinshauzens kontradmirāļa dienesta pakāpē piedalījās Krievu—turku karā (1828—1829), komandēja Baltijas flotes divīziju. No 1839. gada Kronštates kara gubernators. 
Miris 1852. gada 13. janvārī Kronštatē.
Valkyrie Limited

Sižets

Filmā tiek parādīta Riharda Vāgnera operas "Valkīra" iestudēšana Latvijas nacionālajā operā, kā arī tas, kā mākslinieki cenšas realizēt savas ideālās vīzijas, kam traucē gan Vāgnera operu "smagums", gan mākslinieka priekšstati, gan dažādas ikdienas problēmas.
Pirmreizinātājs

Pirmreizinātājs ir kāda naturāla skaitļa dalītājs, kas ir pirmskaitlis. Piemēram, skaitļa 12 pirmreizinātāji ir 2 un 3, bet skaitļa 25 vienīgais pirmreizinātājs ir 5. Skaitli sadalīt pirmreizinātājos nozīmē izteikt to kā vairāku pirmskaitļu reizinājumu, katram pirmskaitlim norādot arī kāpinātāju, ar kādu tas ietilpst dotajā skaitlī. Piemēram, 12 = 2² · 3, 7 = 7¹, 360 = 2³ · 3² · 5, utt. Aritmētikas pamatteorēma apgalvo, ka katru naturālu skaitli, kas lielāks par 1, var sadalīt pirmreizinātājos, turklāt vienā vienīgā veidā (neņemot vērā pirmreizinātāju kārtību). Skaitlim 1 nav pirmreizinātāju, jo tas dalās tikai ar 1, kas nav pirmskaitlis.
Izmantojot to, ka mazākais pirmskaitlis ir 2, var viegli pierādīt, ka jebkura naturāla skaitļa n pirmreizinātāju skaits nepārsniedz [log₂ n].

Informācijas šifrēšana

Skaitļa n sadalīšana pirmreizinātājos ir grūts uzdevums, sevišķi ja n ir liels. Labākais patlaban zināmais algoritms šo uzdevumu veic subeksponenciālā laikā. Izmantojot pieņēmumu, ka skaitļa sadalīšanai pirmreizinātājos ir nepieciešams ļoti ilgs laiks, ir radītas grūti uzlaužamas šifrēšanas metodes. Kamēr netiks izveidots ātrs algoritms skaitļu sadalīšanai pirmreizinātājos, tikmēr šīs metodes ir praktiski neuzlaužamas. Populārākā no šīm metodēm ir RSA šifrēšanas algoritms.
Neskatoties uz to, ka joprojām nav zināms, kāds ir ātrākais algoritms skaitļu sadalīšanai pirmreizinātājos (lietojot tradicionālos datorus), ir pierādīts, ka ar kvantu datoru to ir iespējams izdarīt pietiekoši ātri (polinomiālā laikā). Pagaidām vēl nav uzbūvētas ierīces, kas to spētu izdarīt pietiekoši lieliem skaitļiem (pašreizējie kvantu datori spēj sadalīt pirmreizinātājos skaitli 15).
Arstarulsmirus

Biogrāfija

Viņš sāka muzicēt 1995. gadā, kad tika nodibināta grupa Fact, kurā bija galvenā persona, rakstīja pilnīgi visus tekstus un darīja vēl daudz ko citu. Iespējams, ka mēs nerunātu ne par Fact, ne par Gustavo, ja nebūtu noticis viens notikums — Gustavo ģimene pārvācās uz centru, un līdz ar to bija jāmaina skola, kurā tad arī tika satikti nākamie grupas biedri. Viņš sāka nodarboties ar dažādiem ekstrēmajiem sporta veidiem un tad jau vēlāk arī sākās muzicēšana, un sevi bez hip-hop Gustavo nespēj iedomāties. Grupas pastāvēšanas laikā ierakstīja un izdeva debijas albumu "Fact", kā arī trīs singlus: "Creepin’ Shadows", "3 Times Knowing", "My Riga". 1998. gadā izveidoja kolektīvu "Rool Makaz", kurā piedalījās 9 cilvēki. Tika sarakstīts un noproducēts pilns albums, kurš tā arī netika izdots nesaskaņu dēļ ar menedžmentu. 2000. gadā Gustavs producēja Ozola debijas singlu "Neko 2005", kā arī daļu no Ozola debijas albuma "Cieņa un mīlestība". Savu solo karjeru viņš uzsāka pēc Fact pilnīgas izjukšanas, un tikai 2002.gadā, pēc 2-3 gadu ilgas klusēšanas, iznāca maksisingls, kas ir ievads albumam "Beidzot", kurš iznāca 2004. gadā. Tajā stāstīts par notikušo pēdējos gados Gustavo dzīvē. 2006. gadā mūziķis izdeva otro albumu "Pa pāris pantiem/Viesības viesnīcā". Rakstījis mūziku un vārdus vairākām teātra izrādēm. Producējis Prāta Vētras 2008. gada albumu "Tur kaut kam ir jābūt". Gustavo ir pieckārtējs Latvijas Mūzikas ierakstu gada balvas ieguvējs. Gustavo ir piedāvājis trīs singlus no sava topošā albuma "3. elpa" - "Plus/mīnuss", "Par citu meiteni" un "Mūsu soļi". Visas trīs dziesmas ieguva ļoti lielu popularitāti, iekļūstot vairākos Latvijas radiostaciju topos. "Mūsu soļi" arī tika atzīta par basketbola kluba Rīgas "VEF" oficiālo himnu. Albuma prezentācija notika 2009. gada 10. decembrī klubā "Essential". 30. martā Gustavo paziņoja, ka albums tiks izdots maijā, pateicoties O!Kartes atbalstam. Aprīlī viņš uzrakstīja tekstu, noproducēja un arī pats piedalījās vienā pantā grupas Camillas dziesmā "Mainīt pasauli", kurai arī tika uzfilmēts videoklips.
Sākot ar 1997. gadu spēlēja kā dīdžejs klubos. Reperis ierunāja galvenā varoņa balsi latviešu valodā dublētajā 2004. gada animācijas filmā "Haizivs stāsts". 2009. gadā mūziķis piedalījās piedzīvojumu ekspedīcijā "1000 jūdzes Indijā". Mūziķis arī kopā ar Žaku vada Radio Naba raidījumu "Pierasti Ieraksti". Viņš arī 1997. gadā kopā ar Ozolu vadīja ekstrēmo sportu TV raidījumu "Extreme".
Gustavs ir mācījies Rīgas 84., 2. un 9. maiņu vidusskolā, Rīgas lietišķās mākslas koledžā un Pāvula Jurjāna bērnu mūzikas skolā.
Valmieras stikla šķiedra

Vēsture

Valmieras stikla šķiedras rūpnīcas celtniecība tika sākta 1959. gadā. Par tās dibināšanas datumu tiek uzskatīts 1963. gada 18. jūlijs, kad tika izlaista pirmā gatavā produkcija.
1972. gadā tika atvērts dekoratīvo audumu cehs.
1991. gadā Valmieras stikla šķiedras rūpnīca pārgāja no Maskavas pakļautības Latvijas Republikas Rūpniecības un enerģētikas ministrijas pakļautībā. 1991. gada 30. septembrī tā tika reorganizēta par valsts uzņēmumu Valsts Valmieras stikla šķiedras rūpnīca. Pēc PSRS sabrukuma samazinājās ražošanas apjomi un bija smags finanšu stāvoklis.
1993. gadā Latvijas Republikas valdība nolēma Valmieras stikla šķiedras rūpnīcu privatizēt, piesaistot ārvalstu kapitālu.
1996. gadā uzņēmums tika privatizēts, 49 % akciju ieguva Vācijas uzņēmums Glasseiden GmbH Oschatz.
1996. gada 18. decembrī uzņēmums tika reorganizēts par akciju sabiedrību VALMIERAS STIKLA ŠĶIEDRA.
2001. gada septembrī ekspluatācijā tika nodota moderna vienstadijas stikla šķiedras ražotne.
2002. gadā Vācijas kapitālsabiedrība Vitrulan Textilglas GmbH ieguva 30,8 % uzņēmuma akciju un kļuva par otru lielāko akcionāru.
2006. gadā tika atklāta jauna stikla tekstilšķiedras ražotne. Ražotnes celtniecības izmaksas bija 24,3 miljoni latu (36 miljoni EUR), un tās platība bija aptuveni 19 000 m².
2012. gadā tika sākta jaunas stikla kausēšanas krāsns būvniecība, ar kuras palīdzību iespējams iegūt augstas temperatūras izturības stikla šķiedru.
2013. gadā VALMIERAS STIKLA ŠĶIEDRA iegādājās Lielbritānijas uzņēmumu P-D Interglas Technologies Ltd, kas tika pārdēvēts par VALMIERA GLASS UK Ltd; tur tika ražoti stikla šķiedras audumi aviācijas rūpniecībai, siltumizolācijai un arhitektūrai.
2015. gadā ASV Džordžijas štata Dublina tika dibināts otrs meitas uzņēmums P-D VALMIERA GLASS USA Corp. (52 % kapitāldaļu), izveidojot ražotni stikla šķiedras un to produktu ražošanai.
2018. gadā līdzās esošajai filcu ražotnei tika atklāta otrā P-D VALMIERA GLASS USA Corp. ražotne ar stikla kausējamo krāsni un stikla šķiedras pārstrādi.
ASV Otrās fāzes ražotnes īstenošanas gaitā radās vairāki neparedzēti šķēršļi, rūpnīca nespēja sasniegt nepieciešamās ražošanas jaudas, tādējādi radīja zaudējumus. 2019. gada 10. jūnijā ASV banka pieprasīja uzņēmumam nekavējoties atmaksāt aizdevuma pamatsummu un uzkrātos procentus aptuveni 3 miljonu ASV dolāru apmērā, jo ASV ražotne nebija spējusi izpildīt no kredītlīnijas līguma izrietošās saistības. 2019. gada 17. jūnijā VALMIERAS STIKLA ŠĶIEDRA Vidzemes rajona tiesā Valmierā iesniedza pieteikumu tiesiskās aizsardzības procesa ierosināšanai. ASV otrajā ražotnē tika apturēts darbība un no darba atbrīvoti vairāk nekā 350 darbinieku.
Lielais kanāls (Monē)

Vēsture

Glezna tapa Monē ceļojuma laikā uz Venēciju 1908. gada rudenī, kad mākslinieks atbildēja amerikāņu sievietes Mērijas Jangas Hanteres uzaicinājumam apmeklēt viņu Palazzo Barbaro, Venēcijā. Monē tobrīd bija 68 gadus vecs. Hantere bija Monē sievas Alises draudzene, kura uzaicināja pāri apmeklēt viņu Venēcijā, kur viņa nomāja šo palazzo. Sākotnēji Monē nebija īpaši dedzīgs, bet tomēr piekrita ceļojumam. Monē un sieva ieradās Itālijā 1. oktobrī.
Tur esot, Monē radīja darbu sēriju par Lielo kanālu, gleznojot tos pašus motīvus dažādos dienas laikos. Monē bija ieradums pētīt vienu un to pašu tēmu dažādā gaismā, atšķirīgos dienas laikos, kā rezultātā viņš atšķirīgos savas karjeras posmos radīja vairākas darbu sērijas, piemēram, ūdensrožu sēriju, papeļu sēriju, Ruānas katedrāles sēriju, Siena kaudžu sēriju un Čeringkrosas tilta sēriju. Monē šajā triju mēnešu laikā no oktobra līdz decembrim Itālijā radīja 37 Venēcijas darbus, to skaitā šo gleznu un vēl piecas gleznas, kurās attēlots Lielais kanāls. Viena no šīm gleznām atrodas Sanfrancisko tēlotājmākslas muzejā.

Glezna

Gleznā attēlots skats no Palazzo Barbaro. Monē sērija ieviesa jaunu piegājienu tēmai, ko iepriekš pirms viņa bija gleznojuši daudzi atzīti gleznotāji. Sērija ir pētījums par gaismu virs senās pilsētas. Gleznotājs fiksēja sajūtas saskaņā ar to, kā mainījās motīva izskats, mainoties gaismai ūdenī un tā apkārtnē. Gleznotājs izmantoja pietauvošanās stabus, lai radītu pretbalansu ēkām fonā, ieskaitot baroka baznīcai — Santa Maria della Salute. Monē vairāk bija aizņemts ar gaismas ūdens spēles un saules staru atspulgu fiksēšanu kā labi zināmo Venēcijas ēku panorāmas  attēlošanu, lai arī viņš bija izteicies, ka pilsēta ir ārkārtīgi skaista.
Roberts Gobziņš

Biogrāfija

1979. gadā Gobziņš sāka vadīt diskotēkas, kurās radās pirmās viņa dziedātās dziesmas (piemēram, "Gāju vakarā uz māju"). Mācījies Rīgas 3. vidusskolā, kuru absolvējis 1982. gadā. 1980. gadu sākumā viņš iekļāvās grupā Dzeltenie pastnieki, rakstīja dziesmu tekstus un dažas dziesmas arī dziedāja. 1983. iesaukts Padomju armijā, pēc atgriešanas turpinājis sadarbību ar Dzeltenajiem pastniekiem. 1986. gadā iepazinies ar Hardiju Lediņu, sadarbojies ar NSRD, vēlāk sekoja sadarbība ar Rietumberlīnes dīdžeju Westbam, kuras rezultātā tapa 1990. gada hits "Aka aka" ar skatuves vārdu East Bam.
Deviņdesmito gadu sākumu Gobziņš pavadīja Vācijā, 1992. gadā atgriezās Latvijā un sadarbojās ar raidījumiem "Zvaigznīšu brīdis" un "Estrādes serpentīns". 1993. gadā sākās sadarbība ar "Mikrofona Ierakstiem", kas izdeva Gobziņa soloalbumus. 1997. gadā Gobziņš piedalījās Lediņa un Rolšteina operas "Rolstein on the Beach" izrādēs.
Roberts Gobziņš ir mēģinājis darboties arī politikā. Startējis 5. Saeimas vēlēšanās no apvienības Latvijas laime saraksta. 10. Saeimas vēlēšanās iekļauts Pēdējās partijas sarakstā, tomēr CVK paziņoja, ka ir saņēmusi atzinumu par Gobziņa sadarbību ar VDK.